Pampoenkraal: EFF wil landdros verklaBetogers Vrydag buite die Piet Retief-landdroshof. (Foto: Tania Heyns/Maroela Media) Die EFF in Mpumalanga sê hy gaan die landdros verkla wat borgtog toegestaan het aan vyf mans wat aangekla word van die moord op twee broers op die plaas Pampoenkraal vroeër vandeesmaand. Landdros Sam Fankomo het Vrydag borgtog van R10 000 elk aan Daniel Cornelis Malan (38), Cornelius Lourens Greyling (25), Othard Johann Klingenberg (53), Ignatius Michael Steynberg (31) en Zenzele Mzikayise Patric Yende (48) toegestaan. Fankomo het bevind daar is geen gronde wat daarop dui dat die beskuldigdes met ’n gemeenskaplike doel opgetree het toe hulle op 9 April na Pampoenkraal – in die omgewing van Dirkiesdorp – is om plaaswerkers te help wat glo deur ’n groep betogers geïntimideer en aangerand is nie. Die aanklagte teen die mans sluit in moord, poging tot moord, ontvoering en regsverydeling. Die EFF sê hy neem met “weersin kennis van die straffeloosheid waarmee die gewoontemisdadigers wat nou tereg staan op verdere aanklagte” borgtog toegestaan is. “Die ongevoeligheid van die hof vir die openbare protes en die oproerigheid weens die rassemoord van Afrikane deur Europese afstammelinge wat grond besit wat hulle voorvaders by inheemse Afrikane gesteel het, is ŉ regsverydeling wat wys hoe ongetransformeer die regbank is,” lui die verklaring. Die EFF het ŉ beroep op die Nasionale Vervolgingsgesag (NVG) gedoen om te appelleer teen die uitspraak en sê die howe kan nie medepligtig wees aan ongeregtigheid en die moord op grondlose mense nie. “Die Ku Klux Klan- wit oppergesagsorganisasies juig omdat Afrikane wat lede van die regbank is in teenstelling staan met die doelwitte van slagoffers van rassisme.” Die EFF sê hy gaan ŉ klagte by die landdroskommissie aanhangig maak oor die betrokke landdros se optrede in die saak omdat hy die “grofste onbevoegdheid” gewys het. “Die regbank het ŉ verantwoordelikheid om die vertroue van slagoffers van rassegeweld wat oor drie eeue aan hul uitgedeel is, te behou.”